苏轼
用旧韵送鲁元翰知洺州
我在东坡下，躬耕三亩园。
君为尚书郎，坐拥百吏繁。
鸣蛙与鼓吹，等是俗物喧。
永谢十年旧，老死三家村。
惟君绨袍信，到我雀罗门。
缅怀故人意，欲使薄夫敦。
新年对宣室，白首代尧言。
相逢问前辈，所见多后昆。
道馆虽云乐，冷卿当复温。
还持刺史节，却驾朱轮轩。
黄发方用事，白发宜少存。
嗣圣真生知，拯民如救燔。
初囚羽渊魄，尽返湘江魂。
坐忧东郡决，老守思王尊。
北流桑柘没，故道尘埃翻。
知君一寸心，可敌千步垣。
流亡自栖止，老幼忘崩奔。
得闲闭阁坐，勿使道眼浑。
聊乘应舍筏，直溯无生源。
归来成二老，夜榻当重论。